# L’Heptaméron des nouvelles (1559)/Nouvelle 30
#### NOVVELLE TRENTIESME.

Av temps du Roy Loys douzieſme, eſtant lors Legat en Auignon, vn de la maison d’Amboiſe, nepueu du Legat de France, nommé George, auoit au pays de Languedoc vne dame, de laquelle ie tairay le nom pour l’amour de ſa race, qui auoit mieux de quatre mille eſcuz de rente. Elle demeura fort ieune vefue, & mere d’vn ſeul fils. Et tant pour le regret qu’elle auoit de ſon mary, que pour l’amour de ſon enfant, delibera de iamais ne ſe remarier. Et pour en fuir l’occaſion, ne voulut plus frequenter ſinon gens de deuotion, penſant bien que le peché forge l’occaſion. La ieune dame vefue s’adonna du tout au ſeruice diuin, fuyant entierement toutes compaignies de mondanité : tellement qu’elle faiſoit conſcience d’aſsiſter à vnes nopces, ou d’ouyr ſonner des orgues en vne Egliſe. Quand ſon fils vint en l’aage de ſept ans, elle print vn homme de ſaincte vie pour le ſeruir de maiſtre d’eſcole, par lequel ſon fils peuſt eſtre endoctriné en toute ſaincteté & deuotion. Lors que le fils commença à venir en l’aage de quatorze à quinze ans, nature, qui eſt vn maiſtre d’eſcole bien ſecret, le trouuant trop nourry & plein d’oiſiueté, luy apprint vne autre leçon que ſon docteur ne faiſoit : car il commença à regarder & deſirer les choſes qu’il trouuoit belles, & entre autres vne damoiſelle qui couchoit en la chambre de ſa mere, dont nul ne ſe doutoit : car lon ne ſe gardoit non plus de luy que d’vn enfant, de ſorte qu’en toute la maison on n’y oyoit parler que de Dieu. Ce ieune hõme cõmença à pourchaſſer ſecrettement ceſte fille, laquelle le vint dire à ſa maiſtreſſe, qui aimoit & eſtimoit tant ſon fils, qu’elle pẽſa qu’elle luy feiſt ce rapport, pour le luy faire haïr. Mais elle en preſſa tant la maiſtreſſe, qu’elle luy diſt : Ie ſçauray s’il eſt vray, & le chaſtieray, ſi ie le cognois ainſi que vous me dictes. Mais auſsi ſi vous luy mettez vn tel cas aſſus, & il ne ſoit vray, vous en porterez la peine. Et pour en faire l’experience, luy commanda bailler à ſon fils aſsignation de venir à minuict coucher auecques elle en ſa chambre en vn lict aupres de la porte, ou ceſte fille couchoit toute feule. La damoiselle obeït à ſa maiſtreſſe, & quand ce vint au ſoir, la dame ſe meit en la place de la damoiſelle, deliberée, s’il eſtoit vray ce qu’elle diſoit, de chaſtier ſi bien ſon fils, qu’il ne coucheroit iamais auecques femme, qu’il ne luy en ſouuint. En ceſte penſée & colere, ſon fils vint coucher auec elle. Et elle, qui encores pour le veoir coucher ne pouuoit croire qu’il vouluſt faire choſe deshonneſte, attendit à parler à luy iuſques à ce qu’elle cogneuſt quelque ſigne de ſa mauuaiſe volonté, ne pouuant croire pour choſe petite, que ſon deſir peuſt aller iuſques au criminel. Mais ſa patience fut ſi longue, & ſa nature ſi fragile, qu’elle conuertit ſa colere en vn plaiſir trop abominable, oubliant le nom de mere. Et tout ainſi que l’eau par force retenue, a plus d’impetuoſité quand on la laiſſe aller, que celle qui ordinairement court : ainſi ceſte pauure dame tourna ſa gloire à la cõtraincte qu’elle donnoit à ſon corps. Quand elle vint à deſcendre le premier degré de ſon honneſteté, ſe trouua ſoudainement portée iuſques au dernier : & en ceſte nuict lá, engroiſſa de celuy qu’elle vouloit engarder de faire enfans aux autres. Le peché ne fut pas plus toſt faict, que le remors de conſcience luy amena vn ſi grand tourment, que la repentance ne la laiſſa toute ſa vie : qui fut ſi aſpre au commencement, qu’elle ſe leua d’aupres de ſon fils, lequel auoit touſiours pensé que ce fuſt la damoiſelle, & entra en vn cabinet, ou rememorant ſa bonne deliberation, & ſa meſchante execution, paſſa toute la nuict à plorer & à crier toute ſeule. Mais en lieu de s’humilier & cognoiſtre l’impoſsibilité de noſtre chair, qui ſans l’aide de Dieu ne peut faire que peché, voulant par elle meſmes & par ſes larmes ſatisfaire au pasſé, & par ſa prudence euiter le mal de l’aduenir, donnant touſiours l’excuſe de ſon peché à l’occaſion, & non à ſa malice, à laquelle n’y a remede que la grace de Dieu, pẽſa de faire choſe, parquoy à l’aduenir ne pourroit plus tomber en pareil inconuenient. & comme s’il n’y auoit qu’vne eſpece de peché à damner les perſonnes, meit toutes ſes forces à euiter ceſtuy lá ſeul. Mais la racine de l’orgueil, que le peché externe doit guerir, croiſſoit tous iours en ſon cueur, en ſorte qu’en euitant vn mal, elle en feit pluſieurs autres. Car le lẽdemain au matin ſi toſt qu’il fut iour, elle enuoya querir le gouuerneur de ſon fils, & luy diſt : Mon fils commence à croiſtre, il eſt temps de le mettre hors de la maiſon. I’ay vn mien parent, qui eſt dela les monts auec monſieur le grand maiſtre de Chaulmont, qui ſera treſaiſe de le prẽdre en ſa compagnie. Et pource des ceſte heure icy emmenez le : & à fin que ie n’aye nul regret de luy, gardez qu’il ne me vienne point dire à dieu. Et en ce diſant, luy bailla l’argent qui eſtoit neceſſaire pour faire ſon voyage : & des le matin feit partir ce ieune homme, qui en fut fort aiſe : car il ne deſiroit autre choſe qu’apres la iouïſſance de s’amie, s’en aller à la guerre. La dame demeura longuement en grande triſteſſe & melencolie, & n’euſt eſté la crainte de Dieu, euſt maintes fois deſiré la fin du malheureux fruict dont elle eſtoit pleine. Elle faignit d’eſtre malade, à fin que ce manteau couuriſt ſon imperfection. Et quand elle fut preſte d’accoucher, regardant qu’il n’y auoit homme au monde en qui elle euſt tant de fiance qu’en vn frere baſtard qu’elle auoit, auquel elle faiſoit de grands biens, l’enuoya querir, & luy compta ſa fortune (mais elle ne luy confeſſa pas que ce fuſt de ſon fils) le priant vouloir donner ſecours à ſon honneur : ce qu’il feit. Et quelques iours auant qu’elle deuſt acoucher, luy conſeilla vouloir changer d’air, & aller en ſa maiſon, ou elle recouureroit pluſtoſt ſa ſanté, qu’en la ſienne. Elle s’y en alla en bien petite compaignie, & trouua lá vne ſage femme venuë pour la femme de ſon frere, qui vne nuict ſans la cognoiſtre receut ſon enfant, & ſe trouua vne belle fille. Le gentil-homme la bailla à vne nourrice, & la feit nourrir ſoubs le nom d’eſtre ſienne. La dame ayant lá demeuré vn moys s’en retourna toute ſeule en ſa maiſon, ou elle veſquit plus auſterement que iamais, en ieuſnes & diſciplines. Mais quand ſon fils vint à eſtre grãd, voyãt que pour l’heure il n’y auoit nulle guerre en Italie, enuoya ſupplier ſa mere qu’il retournaſt en ſa maiſon. Elle craignant de tõber au mal dont elle venoit, ne le voulut point permettre, ſinon à la fin qu’il l’en preſſa ſi fort, qu’elle n’auoit plus raiſon de le refuſer. Toutefois elle luy manda qu’il n’euſt iamais à ſe trouuer deuant elle, s’il n’eſtoit marié à quelque femme qu’il aimaſt bien fort, & qu’il ne regardaſt point aux biens, mais qu’elle fuſt gentil-femme c’eſtoit aſſez. Durãt ce tẽps, ſon frere baſtard, voyant la fille qu’il auoit en charge eſtre deuenuë grande & belle en perfection, ſe penſa de la mettre en quelque maiſon bien loing, ou elle ſeroit incogneuë, & par le cõſeil de la mere, la donna à la Royne de Nauarre. Ceſte fille nõmée Catherine, vint à croiſtre iuſques à l’aage de douze ou treize ans, & ſe feit tant belle, & honneſte que la Royne de Nauarre y print grande amitié, & deſiroit fort de la marier bien & grandement : mais à cauſe qu’elle eſtoit pauure, ſe trouuoient prou de ſeruiteurs, mais point de mary. Vn iour auint que le gẽtil-homme, qui eſtoit ſon pere incogneu, retournant de dela les monts, vint en la maiſon de la Royne de Nauarre, ou auſsi toſt qu’il eut aduisé ſa fille, il en fut amoureux : & pource qu’il auoit congé de ſa mere d’eſpoufer telle femme qu’il luy plairoit, ne ſ’enquiſt ſinon ſi elle eſtoit gẽtil-femme : & ſçachant qu’ouy, la demanda pour femme à ladicte Royne, qui treſvolontiers luy bailla : car elle ſçauoit bien que le gentil-homme eſtoit riche, & auec la richeſſe beau & honneſte. Le mariage conſummé, le gentil-homme l’eſcriuit à ſa mere, luy diſant que doreſenauant ne luy pouuoit nier la porte de ſa maiſon, veu qu’il luy menoit vne belle fille auſsi parfaicte que lon ſçauroit deſirer. La damoiselle, qui s’enquiſt quelle alliance il auoit prinſe, trouua que c’eſtoit la propre fille d’eux deux, dont elle en eut dueil ſi deſeſperé, qu’elle cuida ſoudainement mourir, voyant que tant plus elle donnoit d’empeſchement à ſon malheur, & plus elle eſtoit le moyen, dont il augmentoit. Elle, qui ne ſceut autre choſe faire, s’en alla au legat d’Auignon, auquel elle confeſſa l’enormité de ſon peché, demandant conſeil, comme elle s’y deuoit conduire. Le legat pour ſatisfaire à ſa conſcience, enuoya querir pluſieurs docteurs en theologie, auſquels il cõmuniqua l’affaire, ſans nõmer les perſonnages. Et trouua par leur conſeil, que la dame ne deuoit iamais rien dire de ceſt affaire à ſes enfans. Car quant à eux, veu l’ignorance, ils n’auoient point peché. Mais qu’elle en deuoit toute ſa vie faire penitence, ſans leur en faire vn ſeul ſemblant. Ainſi s’en retourna la pauure dame en ſa maiſon, ou bien toſt apres arriuerent ſon fils & ſa belle fille, leſquels s’entr’aymoient ſi fort, que iamais mary ne femme n’eurent plus d’amitié enſemble. Car elle eſtoit ſa fille, ſa ſœur, & ſa femme : & luy à elle pere, frere & mary. Ils continuerent touſiours en ceſte grande amitié, & la pauure dame en ſon extreme penitẽce, qui ne les voyoit iamais faire bonne chere, qu’elle ne ſe retiraſt pour plorer.
Voila, mes dames, comme il en prend à celles qui cuident par leurs forces & vertuz vaincre amour & nature, auec toutes les puiſſances que Dieu y a miſes. Mais le meilleur ſeroit, cognoiſſant ſa ſoibleſſe, n’intenter point contre tel ennemy, & ſe retirer au vray amy, & luy dire auec le Pſalmiſte : Seigneur, ie ſatisferay, reſponds pour moy. Il n’eſt pas poſsible, dit Oiſille, d’ouyr racompter vn plus eſtrange cas que ceſtuicy : & me ſemble que tout homme & femme doit icy baiſſer la teſte ſoubs la craincte de Dieu, voyant que pour cuider bien faire, tant de maux ſont aduenuz. Sçachez, diſt Parlamẽte, qu’au premier pas que l’homme marche en la confiance de ſoy-meſmes, il s’eſlongne d’autant de la confiance de Dieu. Celuy eſt ſage, diſt Guebron, qui ne cognoiſt ennemy que ſoy-meſmes, & qui tient ſa volonté & ſon propre conſeil pour ſuſpect, quelque apparence de bonté & de ſaincteté qu’il y ayt. Il n’y a, diſt Longarine, apparence de bien ſi grande, qui doiue faire hazarder vne femme à coucher auecques vn homme, quelque parent qu’il luy ſoit. Car le feu aupres des eſtouppes, n’eſt gueres ſeur. Sans point de faulte, diſt Emarſuitte, ce deuoit eſtre quelque glorieuſe folle, qui pẽſoit eſtre ſi ſaincte, qu’elle fuſt impeccable, cõme quelques vns veulent perſuader & faire croire aux ſimples, à ſçauoir, que par nous meſmes le pouuons eſtre : qui eſt vn erreur trop grand. Eſt il poſsible, diſt Oiſille, qu’il y en euſt d’aſſez fols pour croire ceſte opinion ? Ils font bien mieux, diſt Longarine : car ils dient qu’il ſe fault habituer à la vertu de chaſteté : & pour eſprouuer leurs forces, parlẽt auec les plus belles qui ſe peuuent trouuer, & qu’ils aiment le mieux : & auec baiſers & attouchemens de mains, experimentẽt ſi leur chair eſt du tout morte. Et quand par tel plaiſir ils ſe ſentẽt emouuoir, ils ſe ſeparent, ieuſnent, & prennent de treſgrandes diſciplines. Et quand ils ont matté leur chair iuſques lá, que pour parler ne pour baiſer, ils n’ont point d’emotion, ils viennent eſſayer la forte tentation, qui eſt de coucher enſemble, & s’embraſſer ſans aucune concupiſcence. Mais pour vn qui en eſt eſchappé, ſont venuz tant d’inconueniens, que l’Archeueſque de Milan, ou ceſte religion s’exerçoit, fut d’auis de les ſeparer & mettre les femmes au cõuent des hõmes, & les hõmes en celuy des femmes. Vrayemẽt, diſt Guebron, cela eſt bien l’extremité & comble de la folie, de ſe vouloit rendre de ſoymeſmes impeccable, & chercher ſi fort les occaſions de peché. Il y en a, diſt Saffredent, qui ſont tout au contraire : car quoy qu’ils fuyent tant qu’ils peuuẽt les occaſiõs, encores la concupiſcence les ſuyt. Et le bon ſainct Hieroſme, apres s’eſtre bien fouëtté, & caché dans les deſerts, confeſſa ne pouuoir euiter le feu qui bruſloit dedans ſes mouëlles. Parquoy ſe fault recõmander à Dieu : car ſi par ſa puiſſance, vertu, & bonté il ne nous retiẽt, nous prenõs grand plaiſir à trebucher. Mais vous ne regardez pas ce que ie voy, diſt Hircan : c’eſt que, tant que nous auons recité noz hiſtoires, les moynes eſtans derriere ceſte haye, n’ont point oy le cloche de leurs veſpres : & maintenant, quand nous auons commẽcé à parler de Dieu, ils s’en ſont allez, & ſonnent à ceſte heure le ſecond coup. Nous ferons bien de les ſuiure, diſt Oiſille, & louër Dieu de ce que nous auons paſſé ceſte iournée auſsi ioyeuſement qu’il eſt poſsible. Et en ce diſant ſe leuerent & s’en allerent à l’egliſe, ou ils oyrent les veſpres deuotement. Puis s’en allerent ſoupper, deuiſans des propos paſſez, & rememorans pluſieurs cas aduenuz de leur temps, pour voir leſquels ſeroient dignes d’eſtre retenuz. Et apres auoir paſſé ioyeuſement tout le ſoir, allerent prendre leur doux repos, eſperans ne faillir le lendemain à continuer l’entreprinſe, qui leur eſtoit ſi agreable. Ainſi fut mis fin à la tierce iournée.
NOVVELLES DE LA ROYNE